DA Den Europæiske Unions Tidende CE 88/484

(2004/C 88 E/0497)

SKRIFTLIG FORESPØRGSEL E-0089/04

af Astrid Thors (ELDR) til Kommissionen

(21. januar 2004)

Om: Håndtering af atomaffald i Rusland

Der blev sidste år gjort betydelige fremskridt for at sætte fart på en ansvarlig håndtering af det atomaffald, som findes i Rusland, især affald fra atomubåde i den nordvestlige del af landet. Der kan i medfør af miljøpartnerskabet indenfor den nordlige dimension ydes en betydelig finansiering (mere end 160 millioner euro til disposition) og den såkaldte MNEPR-aftale, der er indgået med Rusland og omhandler ansvars- og skattespørgsmål ved håndtering af atomaffald, er undertegnet, men ikke ratificeret. Der savnes dog en handlingsplan for, hvorledes affaldet skal håndteres og oplagres, og koordinationen mellem de forskellige donorer kunne også forbedres. Det fremgik ved et seminar den 26. november 2003 mellem den russiske Duma og Europa-Parlamentet, at der er mange åbne spørgsmål om kontrol.

Har Kommissionen vedtaget foranstaltninger eller kender den til foranstaltninger, som er vedtaget, for at alle parter, der bidrager til oprydningen og finansieringen skal kunne enes om en handlingsplan? Hvilke garantier har Kommissionen for, at bortskaffelsen af affald fører til et højere sikkerhedsniveau, og at det brugte brændsel ikke vil blive anvendt til militære formål?

Svar afgivet på Kommissionens vegne af Christopher Patten

(3. marts 2004)

Kommissionen har altid været klar over, at atomaffaldet i Rusland, især i den nordvestlige del af Rusland, udgør et større problem. Den har derfor aktivt fremmet en fælles tilgang, der kunne styrke koordineringen mellem de forskellige donorer og Rusland. Den russiske Duma og Føderationsrådet ratificerede MNEPR-aftalen henholdsvis den 28. november 2003 og den 10. december 2003, hvorved der blev banet vej for miljøpartnerskabet inden for rammerne af den nordlige dimension, som sigter mod en effektiv håndtering af atomaffald. Kommissionen vil i 2003/2004 bidrage til fonden med et samlet beløb på 50 mio. EUR, hvoraf 40 mio. EUR vil blive tildelt den nukleare sektor.

Kommissionen har støttet oprettelsen af et operativt udvalg for den nukleare sektor, der skal sikre en tæt koordinering, ikke blot af de aktiviteter, som finansieres af fonden, men også af de mange bilaterale donorers programmer; disse donorer er næsten alle repræsenteret i udvalget. Udvalgets første møde blev afholdt den 2. februar 2004. Man enedes om et projekt, der har til formål at udvikle en strategisk forvaltningsplan for radioaktivt affald i den nordvestlige del af Rusland. Dette projekt vil blive iværksat i løbet af de kommende måneder og vil danne et solidt grundlag for den fremtidige koordinering og udvælgelse af de projekter, der vil modtage støtte.

Udvælgelsen af projekterne vil finde sted i henhold til kriterier, hvori indgår vigtige elementer som nuklear sikkerhed, omkostningseffektivitet og miljøfordele. Miljøpartnerskabet inden for rammerne af den nordlige dimension vil kun finansiere aktiviteter, der sigter mod sikker forvaltning og opbevaring af nukleart affald (brugt atombrændstof og radioaktivt affald) i den nordvestlige del af Rusland.